text: Øretæve til Troels Lund Poulsen 
  19 juni 2015 kl. 16.36
  Venstres Troels Lund Poulsen får en øretæve af vælgerne i Hedensted-kredsen, hvor han er gået fra 4868 personlige stemmer for fire år siden til kun 3066 stemmer denne gang.
  I Østjyllands Storkreds, som Horsens og Hedensted hører hjemme i, mistede Venstre tre af deres syv mandater, og der bliver derfor trængsel om pladserne i Folketinget.
  - Det er en tilbagegang, der er markant. Jeg kan dog glæde mig over, at jeg stadigvæk trækker de fleste listestemmer i Hedensted, siger Troels Lund Poulsen til Horsens Folkeblad.
  Der er fredag eftermiddag stor spænding om, hvilke Venstre-politikere der i fremtiden skal repræsentere storkredsen i Folketinget.
  Først når samtlige personlige stemmer overalt i Østjylland er talt op, står det fast, hvem der fremover rykker ind på Christiansborg - og hvem der ikke får en taburet i folketingssalen.
  De personlige stemmetal i samtlige østjyske kredse forventes at være talt op kl. 19 fredag aften.
  Troels Lund Poulsen er kendt som Lars Løkke Rasmussens tro væbner - ligesom Peter Christensen, der i eftermiddag erkendte at han ikke blev genvalgt i Aabenraa.
  